Pactul de Stabilitate pentru Europa de Sud -Est

 

Obiectivele Pactului de Stabilitate

· Promovarea unor democraţii mai puternice şi dezvoltarea în continuare a societăţilor civile; 

· Promovarea toleranţei şi respectului pentru drepturile omului şi libertăţile fundamentale, incluzând drepturile minorităţilor; 

· Încurajarea creşterii unor economii de piaţă funcţionale care să îmbunătăţească standardele de viaţă; 

· Stimulare cooperării regionale politice, economice şi sociale; 

· Facilitarea, pentru cei care doresc, a integrării depline în instituţiile euro-atlantice.

În cadrul Pactului de Stabilitate s-a creat o masă regională care coordonează activitatea a 3 mese de lucru ce abordează cele 3 dimensiuni:

· Democratizare şi drepturile omului;

Această masă de lucru va aborda drepturile minorităţilor naţionale, probleme legate de refugiaţi, regulile comune referitoare la chestiunile legate de frontiere, mijloace de întărire a societăţii civile, libertatea şi independenţa mijloacelor de informare în masă, statul de drept şi implementarea legilor, probleme referitoare la buna guvernare şi edificarea instituţiilor, precum şi alte teme legate de procesul de democratizare. OSCE are rolul principal în dirijarea şi implementarea activităţii legate de această masă.

· Reconstrucţie economică, dezvoltare şi cooperare

Această masă de lucru se va concentra asupra întăririi cooperării economice între ţările din regiune, precum şi între acestea şi Uniunea Europeană. De asemenea, masa de lucru pentru reconstrucţie va căuta să promoveze integrarea ţărilor din regiune în sistemul de comerţ global, incluzând şi Organizaţia Mondială a Comeţului (pentru ţările care nu sunt încă membre ale OMC; România este membru al OMC). Dimensiunea economică a Pactului de Stabilitate se mai referă la: promovarea mişcării libere a bunurilor şi capitalurilor cu scopul de a amplifica comerţul şi investiţiile; îmbunătăţirea infrastructurii regionale, sprijinirea procesului de dereglementare şi de privatizare, precum şi a reformei orientate spre piaţă, lupta împotriva corupţiei şi a crimei organizate, protecţia mediului. Masa de lucru pentru reconstrucţia economică va colabora cu toate instituţiile economice internaţionale relevante.

· Securitate

Această dimensiune va urmări: atenuarea şi eliminarea în final a tensiunilor, crearea relaţiilor de bună vecinătate şi un climat de securitate în întreaga regiune; deplina implementare a acordurilor existente privind controlul armamentelor şi a măsurilor de edificare a încrederii, promovarea transparenţei şi a controlului cheltuielilor militare şi a celor care privesc problemele de apărare; întărirea controlului civil al forţelor armate, activitatea de combatere a terorismului, a proliferării armelor uşoare şi a problemelor cauzate de minele de teren. Masa de lucru privind securitatea se va coordona cu iniţiativele de securitate regională angajate de diversele organizaţii de securitate europene şi euro-atlantice.

Contextul Pactului de Stabilitate

Ideea lansării unui program cuprinzător pentru dezvoltarea Europei de Sud-Est a fost emisă, pentru prima dată, în plină criză, în timpul bombardamentelor NATO împotriva Iugoslaviei. Această parte a Europei era pusă ultima pe lista de integrare încă de la începutul anilor 1990, când, de pildă, cunoscutul politolog şi analist în probleme strategice american, Zbiegniew Brzezinski denumea această regiune "Europa 3" - după "Europa 1", adică Europa occidentală şi "Europa 2", adică Europa centrală, zona Vişegrad. 

Lansarea Pactului în plină criză ridică legitim întrebarea dacă Europei de Sud-Est i s-ar fi acordat aceeaşi atenţie, în condiţiile lipsei unei asemena situaţii tensionate. Mai mult ca sigur că, mai degrabă mai devreme decât mai târziu, Europa de Sud-Est ar fi fost ţinta unui program special de dezvoltare. Proiectul european şi proiectul euroatlantic nu pot lăsa în afara lor această regiune. 

Pe de o parte, Europa este conştientă că, pentru propria ei securitate, are nevoie de extinderea spaţiului de relativă prosperitate şi securitate spre est. 

Pe de altă parte, SUA au interesul să folosească Europa ca un fel de co-pilot în străduinţa de a menţine şi consolida supremaţia globală. În proiectul american, jucătorul comun America-Europa ocupă un loc de frunte. De aceea instabilitatea în Balcani, ca parte a Europei, îngrijorează şi pe americani pentru că le afectează interese naţionale de prim rang. America are nevoie de o Europă stabilă, capabilă să joace eficient şi responsabil rolul de co-pilot.

Lansarea Pactului de Stabilitate pentru Europa de Sud-Est sugerează o schimbare de abordare din partea NATO şi a UE, care se vor concentra, de acum încolo, prioritar pe prevenirea crizelor, apelând la managementul crizelor, doar atunci când diplomaţia preventivă va eşua, cel puţin pentru această parte a Europei (NATO rămâne însă pregătit să intervină în crize în spaţiul euro-atlantic, dar va muta intervenţiile directe spre alte periferii care vor ajunge prioritare pe agenda Alianţei în viitor).

Până acum, formula care explică insuccesul de a stabiliza Balcanii şi în special fostul spaţiu iugoslav s-a redus la fraza deja stereotipă: "s-a intervenit târziu şi atunci când s-a intervenit s-a făcut necorespunzător". 

De acum încolo se va urmări prevenirea izbucnirii crizelor prin atenuarea deficitului de dezvoltare şi integrare, plecând de la ipoteza că prosperitatea relativă şi cooperarea vor elimina până la urmă conflictele din regiune. Aceasta este deci premiza Pactului de Stabilitate.

Pactul îşi propune să atenueze triplul deficit din regiune: de dezvoltare, de cooperare şi de integrare. Un accent deosebit se pune pe realizarea cooperării, într-o regiune în care animozităţile persistă şi cursele solitare sunt preferate de majoritatea actorilor. Cooperarea intra-regională şi sprijinul occidental trebuie, în timp, să producă economii de piaţă viabile şi democraţii solide cu respectarea drepturilor omului şi a minorităţilor. 

Obiectivul pe termen lung al acestui program este integrarea întregii regiuni în structurile euro-atlantice şi europene.

Dacă obiectivele acestui pact sunt relativ clare şi nu creează înţelegeri diferite în SUA, în Europa de Vest şi în ţările din regiune, în schimb există percepţii diferite privind mijloacele de realizare a acestor obiective. 

Asemănarea cu planul Marshall a provocat speranţe mari, care s-ar putea, însă, să provoace ulterior deziluzii. 

Spiritul Planului Marshall, în sensul atenţiei acordate iniţiativei private, poate fi regăsit în formularea Pactului, dar ideea unui transfer de capital dinspre statele facilitatoare către Europa de Sud-Est, conform percepţiei că acestă zonă reprezintă "obiectul" iniţiativei, nu are susţinere în realitate. 

Deşi anumite asemănări cu Planul Marshall se pot face şi se pot chiar extrage câteva lecţii politice - problema este tratată în anexe - diferenţa este esenţială. Planul Marshall a fost lansat într-un moment când capitalismul se afla în defensivă. Planul era o componentă esenţială a strategiei SUA de îngrădire ("containment") a comunismului. Nimeni nu-şi permitea atunci luxul să recomande sacrificii insuportabile pe termen scurt pentru beneficii pe termen lung. Era nevoie de rezultate imediate, palpabile, care să atenueze alunecarea electoratelor spre partidele de orientare marxistă. Planul Marshall s-a bazat, cel puţin în prima fază, pe transfer de resurse, sponsorizat guvernamental. SUA, care se aflau în situaţia de a pretinde şi a valorifica o poziţie hegemonică în lumea occidentală, au avut înţelepciunea şi precauţia să accepte redistribuirea profiturilor potenţiale pe care le-ar fi putut obţine, dacă ar fi optat pentru funcţionarea economiei de piaţă cu motoarele în plin.

Situaţia este substanţial diferită acum. Capitalismul se află în plină ofensivă, lipseşte un adversar ideologic instituţionalizat cu acoperire globală şi implementarea unei economii de piaţă cu accente cât mai liberale este nu numai posibilă, dar şi urmărită. Parametrii subiectivi ai globalizării - cei obiectivi sunt determinaţi de progresele tehnologice, în special în informatică şi în comunicaţii - sunt stabiliţi conform modelelor de piaţă anglo-saxone, mai individualiste şi mai puţin orientate spre coeziune socială decât modelele europene. 

În acest context, funcţia de redistribuire la nivel statal sau suprastatal se află în regres. 

În consecinţă, aşteptările legate de Pactul de Stabilitate pentru Europa de Sud-Est trebuie adaptate ţinând cont de acest context. 

Nimeni nu trebuie să se aştepte la un transfer substanţial de resurse dirijate de guvernele occidentale. Cuvântul cheie care descrie modelul de implementare este auto-ajutorul (self-help). Aceasta înseamnă că guvernele occidentale şi organismele financiare internaţionale sunt dispuse să ofere mai puţin sprijin financiar direct, ci în primul rând consultanţă, pentru a învăţa actorii locali din regiune să creeze un mediu economic atractiv şi reţele de cooperare care să producă efecte sinergice şi să contribuie, în acest fel, la dezvoltarea zonei.

Se va pune accentul pe finanţarea privată a regiunii, ţărilor din regiune revenindu-le sarcina să creeze medii economice atractive, desigur, sub supraveghere şi consultanţă internaţională. 

Finanţarea directă prin bugete naţionale sau prin bugetul Uniunii Europene va fi discretă. De altfel, este puţin probabil ca UE să modifice capitolul financiar al Agendei 2000. Este foarte probabil ca UE să redistribuie fonduri de la alte capitole sau să folosească nişte rezerve prevăzute în buget şi nerepartizate încă. În ceea ce priveşte SUA, speranţele unui sprijin direct sunt şi mai mici deoarece americanii insistă ca europenii să suporte partea leului a reconstrucţiei Balcanilor, întrucât ei au dus greul războiului împotriva Iugoslaviei. Doar Grecia şi Italia, mai aproape şi mai interesate şi câteva ţări nordice, care au o tradiţie a ofertei de ajutor financiar, s-au declarat până acum gata să doneze ceva efectiv.

În schimb, se va pune accentul pe crearea unor facilităţi; deschiderea unor linii de credit, reducerea de taxe vamale, accesul mai uşor pe pieţele occidentale, crearea de fonduri de investiţii pentru participare la capital, etc. 

De aceea, participarea activă a ţărilor din regiune la elaboarea de proiecte fezabile şi care să corespundă obiectivelor programului de dezvoltare regională, precum şi colaborarea între ele, devin factori decisivi pentru a face ca Pactul de Stabilitate să funcţioneze eficace.

Aşadar, se pot trage câteva concluzii importante:

· Pactul de Stabilitate este în primul rând un efort privat, spre deosebire de Planul Marshall care a fost în primul rând un efort guvernamental;

· Participarea activă şi cooperarea actorilor din regiune sunt puncte esenţiale ale reţetei Pactului; 

· Statele industrializate şi instituţiile financiare internaţionale susţinătoare ale concepţiei promovate de Pact au evidenţiat că statele participante la această iniţiativă constituie "subiectul" şi nu " obiectul" ei, de la statele zonei fiind aşteptate propuneri şi proiecte concrete cu caracter regional sau transfrontalier, conforme cu obiectivele Pactului, urmând ca apoi acestora să li se identifice surse de finanţare prin Masa rotundă regională sud-est europeană;

· Auto-ajutorul, în contextul supravegherii şi consultanţei internaţionale, reprezintă paradigma propusă de Occident pentru Balcani;

· Pactul identifică şi se adresează mai degrabă regiunii ca entitate, decât ţărilor luate individual;

· Deşi integrarea intra-regională este importantă, ea nu substituie integrarea în cadrul mai larg al Europei şi al economiei globale.

Riscuri pentru Pactul de Stabilitate

Există câteva riscuri care pot face ca Pactul de Stabilitate să eşueze. 

În primul rând, există un risc care provine din context. Modelul post-modernist de dezvoltare, dependent de parametrii subiectivi ai globalizării, impuşi de gândirea anglo-saxonă, produce adâncirea discrepanţelor şi creează exigenţe suplimentare proceselor de integrare. 

De aceea, deşi obiectivul final al Pactului de Stabilitate, este adevărat, pe termen lung, este să aducă toate ţările din regiunea sud-est europeană la stadiul de a fi eligibile pentru integrarea în UE şi în NATO, sunt motive întemeiate că credem că strategii europeni se gândesc deja la un gen de "integrare soft" sau flexibilizarea integrării, unde accentul se va pune pe formarea unei pieţe unice libere, cu mişcarea liberă a capitalurilor, serviciilor şi mărfurilor, dar mai puţin a persoanelor şi cu derogări semnificative, formale sau mai ales informale, ale acquis-ului communautaire. Integrarea acestei regiuni nu va semăna cu cele ale Portugaliei, Spaniei sau Greciei care au beneficiat de alt context.

Europa încearcă, în modul acesta, să scape de dilema în care este prinsă. 

Pe de o parte, privind spre vest, ea trebuie să se adapteze provocărilor globalizării în varianta americană, iar pe de altă parte, privind spre est, Europa trebuie să creeze un mediu favorabil pentru integrare. 

Cele două cerinţe, de adaptare la globalizare şi de integrare a estului, nu sunt neapărat complet compatibile. Deşi, pentru îndeplinirea celor două misiuni, Europa trebuie să apeleze la unele politici similare rămâne, însă, o contradicţie majoră: modelul de adaptare la globalizare măreşte decalajele de dezvoltare, chiar dacă într-un joc de sumă pozitivă, iar integrarea presupune o micşorare a decalajelor, pentru realizarea, în termeni rezonabili, a spaţiului de coeziune economică şi socială.

Acceptând contextul, deşi Europa ar trebui măcar să încerce să negocieze cu americanii regulile jocului - parametrii subiectivi ai globalizării - există câteva riscuri chiar în cadrul contextului:

· Neînţelegerea din partea ţărilor beneficiare a paradigmelor Pactului de Stabilitate propus. Asemănarea excesivă cu Planul Marshall poate conduce ulterior la căderea în capcana scepticismului (deja acest lucru s-a şi produs parţial) şi poate inhiba dorinţa de participare activă şi de colaborare intra-regională.

· Ritmul lent de avansare a Pactului şi lipsa unor rezultate imediate, palpabile, pot spori neîncrederea şi suspiciunea participanţilor;

· Coordonarea nesatisfăcătoare între ţările occidentale, determinată de abordări diferite în anumite probleme concrete (există deja opinii divergente în ceea ce priveşte deblocarea Dunării între americani şi britanici, pe de o parte şi europeni, pe de altă parte; la Masa rotundă privind reconstrucţia şi dimensiunea economică, americanii şi britanicii au scos până la urmă de pe agenda întâlnirii de la Bari, 9 octombrie a.c., problema deblocării Dunării, în ciuda opiniei majorităţii celorlalţi participanţi în favoarea menţinerii pe agenda de dezbateri). 

· Coordonarea slabă între diverşi donatori internaţionali sau naţionali, guvernamentali sau privaţi;

· Bariera psihologică determinată de percepţiile diferite privind valorile împărtăşite; simpla enunţare a apartenenţei la un spaţiu de valori comune nu este suficientă dacă percepţiile asupra acestor valori diferă. De pildă, intervenţia NATO împotriva Iugoslaviei percepută dominant în vest ca una cu caracter umanitar, a fost suspectată de majoritatea elitelor şi a populaţiilor din regiune ca fiind rezultatul unor jocuri de interese ale marilor puteri, dimensiunea umanitară fiind doar pretextul. Egalizarea percepţiilor asupra valorilor trebuie să fie o preocupare prioritară;

· Abordarea nesimetrică, partizană a problemelor etnice care favorizeză pe unii în detrimentul altora poate provoca neîncredere şi submina forţele democratice de a promova, în faţa propriilor naţiuni, platforme pro-occidentale. În Kosovo, în ciuda numeroaselor declaraţii privind tratarea nediscriminatorie a sârbilor şi albanezilor, lucrurile sunt încă nesimetrice, oferind argumente suplimentare regimului de la Belgrad;

· Nerezolvarea la timp a statutului provinciei Kosovo sau rezolvarea neinspirată a acestei chestiuni (în cercurile politice americane, în Congres, sunt numeroşi adepţi ai independenţei provinciei, scenariu care ar provoca complicaţii mari în regiune, deschizând o adevărată cutie a Pandorei);

· Neînţelegerea specificului zonei şi lansarea unor proiecte neadaptate la caracteristicile psiho-sociale şi istorice regionale (cererea UE de a plasa în acordul cu opoziţia sârbă predarea lui Miloşevici Tribunalului Internaţional de la Haga - cerere neacceptată, de altfel, de opoziţia sârbă - demonstreză superficialitatea cu care sunt privite în Occident, de unele cercuri, anumite sensibilităţi locale);

· Împărţirea disproporţionată a avantajelor între beneficiarii locali şi diverse firme şi instituţii internaţionale participante la derularea proiectelor (în contextul unui joc de sumă pozitivă, de altfel lăudabil şi benefic, contează încă proporţia în care se distribuie profiturile; riscul transformării programului de reconstrucţie într-o sursă de venituri grase şi onorarii mari pentru firmele de execuţie şi consultanţă occidentale - vezi Şase lecţii… în anexe);

· Riscul subminării programelor de stabilitate de către reţetele de austeritate macroeconomică ale FMI-ului.

Pactul de Stabilitate pentru Europa de Sud-Est reprezintă, cu toate întrebările care necesită încă clarificări suplimentare, o oportunitate care trebuie folosită inteligent şi flexibil, fără a cădea în capcana scepticismului, dar nici în acea a optimismului excesiv.

 

 

ANEXE

I. Problemele reconstrucţiei Balcanilor în viziunea domnului Janusz Bugajsky

(Director al Departamentului de Studii Est-Europene din cadrul Centrului de Studii Strategice şi Internaţionale de la Washington).

Domnul Janusz Bugajsky a prezentat o analiză privind Balcanii în faţa Comitetului pentru relaţii Internaţionale al Camerei Reprezentanţilor a SUA la 4 august a.c. În prima parte, el identifică cauzele responsabile pentru situaţia din Balcani şi apoi prezintă două scenarii posibile pentru viitorul Balcanilor;

Cauze

· Autoritarismul; 

· Deficitul de democraţie; 

· Naţionalismul şi colectivismul etnic; 

· Stagnarea economică; 

· Creşterea criminalităţii

Scenarii 

1. Involuţia regională

Scenariul pesmist prevede o serie de crize interne, însoţite de crize politice fundamentale şi de colapsuri economice. Deşi gradul şi impactul involuţiei vor varia, fiecare caz de stagnare internă sau de criză va contribui la exacerbarea tensiunilor regionale. Balcanii s-ar putea îndrepta spre un statut periferic, la marginile procesului extinderii transatlantice. Există 4 posibile "ingrediente":

· Resuscitarea autoritarismului; 

· Paralizia politică; 

· Criza socială; 

· Crşterea naţionalismului şi populismului

1. Asigurarea dezvoltării

Prognoza optimistă prevede progrese însemnate în asigurarea stabilităţii interne şi a cooperării internaţionale. Fiecare stat va face paşi în direcţia realizării criteriilor interne şi externe de aderare, atât la NATO, cât şi la UE.

Pentru asigurarea succesului dezvoltării sunt necesare progrese consecvente în 6 domenii-cheie:

· Stabilitatea politică; 

· Edificarea instituţiilor; 

· Dezvoltarea societăşii civile; 

· Progresul economic; 

· Lupta împotriva crimei organizate; 

· Cooperarea regională.

În concluzie:

· Reconstrucţia nu oferă doar o şansă pentru dezvoltarea materială, ci şi pentru democraţia reprezentativă. 

· Angajamentul faţă de reconstrucţie trebuie îmbinat cu cel faţă de reformă. 

· Obiectivul final pentru toate statele balcanice trebuie să fie integrarea în instituţiile europene şi euro-atlantice majore, bazate pe temelii democratice şi capitaliste solide.

II. Şase lecţii privind asistenţa pentru dezvoltare

expuse de doamna Janine Wedel, profesor cercetător la Universitatea George Washington în faţa Comitetului pentru Relaţii Internaţionale al Camerei Reprezentanţilor a SUA, 4 august a.c.

1. Asistenţa financiară nu este numai o chestiune tehnică, ci o temă complexă de sfidări sociale şi politice ce trebuie luate în consideraţie pentru îndeplinirea scopurilor enunţate. Ajutorul trebuie să fie corect perceput, bine planificat şi implementat în mod sistematic în concordanţă cu aceste sfidări. Beneficiarii ajutorului financiar nu sunt numai firmele occidentale de consultanţă în căutare de contracte grase, dar, în primul rând, comunităţile care trebuie asistate.

2. Se impune evitarea sindromului "brigăzii Marriott", care exprimă venirile şi plecările rapide ale consultanţilor care au fost plătiţi cu diurne grase să ofere consultanţă tehnică guvernelor şi oficialilor din ţările din estul Europei (aceşti consultanţi erau cazaţi la hoteluri de 5 stele, de unde denumirea de brigada Marriott, culegeau date şi ofereau consultanţă pentru reforma economică şi politică). Aducerea, echipă după echipă, a atâtor consultanţi foarte bine remuneraţi riscă să creeze resentimente locale faţă de donatori şi sfătuitori;

3. Selectarea atentă a partenerilor şi a reprezentanţilor este de o importanţă crucială. Nu trebuie să existe o tratare privilegiată a unor interese locale. Experienţa a demonstrat că este greşit să se imagineze că instituţiile pot fi edificate prin ajutorul acordat unor anumite persoane, în locul sprijinului pentru facilitarea proceselor care duc spre statul de drept. Reformele sprijinite de ajutorul internaţional, incluzând privatizarea şi restructurarea economică, depind de schimbările legislaţiei, administraţiei şi a mentalităţilor şi necesită lucrul cu un spectru întreg de participanţi, nu cu un grup sau cu un clan;

4. Ar trebui ca ajutorul să fie direcţionat la nivelul regiunilor şi oraşelor. Activitatea donatorilor nu trebuie să se rezume doar la a discuta cu politicienii din vârful ierarhiei, ci de a lucra cu o gamă largă de persoane aparţinând comunităţilor locale;

5. Trebuie, de asemenea, să existe o estimare corectă a potenţialului real al sectorului independent şi al organizaţiilor non-guvernamentale. Donatorii investesc uneori speranţe nejustificat de mari în capacitatea unor NGO -uri de a edifica democraţia. Se întâmplă des ca majoritatea jucătorilor locali dintre cei mai vocali să nu fie întotdeauna echipaţi să joace rolul cu care sunt investiţi;

6. Pentru stimularea reformei, donatorii trebuie să lucreze cu o bază largă de beneficiari şi structuri de sprijin astfel încât toţi actorii relevanţi să poată participa într-un mod eficient. Aceasta este una dintre sarcinile cele mai grele. Cele mai multe probleme sunt legate de felul cum se poate sprijini stabilirea de legături şi încredere într-un mediu conflictual, cu suspiciune istorică şi cu multe grupuri concurente care nu cooperează între ele.

III. Planul Marshall

Diferenţe dintre Pactul de Stabilitate şi Planul Marshall

· Pactul de Stabilitate pentru Europa de Sud -Est se bazează în primul rând pe sponsorizare privată spre deosebire de planul Marshall sponsorizat guvernamental;

· Desfăşurat în condiţii internaţionale cu totul diferite, Planul Marshall s-a bazat în principal pe transferul de resurse dirijate guvernamental. Raţionalizarea, controlul valutar şi sistemele de subvenţii reprezentau un preţ pe care Europa occidentală a fost nevoită să-l plătească pentru pacea politică internă. Partidele comuniste erau puternice şi ameninţau să ia puterea în Franţa şi Italia. Fără apelarea la funcţia de redistribuire, prin transferarea de resurse, exista, pe termen scurt, un risc major de mişcării sociale şi de răsturnare politică.

· De aceea, Planul Marshall a fost, în primul rând, un efort guvernamental, în care, la început rolul investiţiilor private a fost foarte discret. În prezent, eforturile guvernelor occidentale nu se referă la finanţare directă, ci mai degrabă se oferă sprijin pentru ca statele din regiune să dezvolte, prin cooperarea dintre ele şi cu organismele internaţionale, medii economice atractive pentru oamenii de afaceri.

· Planul Marshall a permis o trecere graduală, lentă, de la subvenţii asigurate de stat la dezvoltarea unor economiii competitive care să se autosusţină (self-supporting and self-sustaining economies). Planul Marshall a făcut un compromis între economic şi politic în contextul european de acum 50 de ani. În prezent, Pactul de stabilitate pentru Europa de Sud-Est se bazeză în primul rând pe o stimulare economică, prin investiţii private. Într-o lume dominată de piaţă şi monedă, redusă la economism, funcţia de redistribuire, fie ea statală sau suprastatală, nu mai este deloc la modă şi de aceea Planul de Stabilitate propune un model de ajutor sponsorizat de instituţii private.

 

Lecţii politice ale planului Marshall

· Interesul american care implică conducerea americană (leadershipul american) este prezent acum, ca şi atunci;

· Planul Marshall a avut ca principal obiectiv nu numai dezvoltarea economică, dar folosirea avantajelor dezvoltării economice pentru a amplifica cooperarea politică internaţională şi pentru a stimula moderaţia politică internă;

· Elementele non-financiare ale planului Marshall: autosprijinul şi componentele de planificare multinaţională;

· Planul Marshall a fost un program care nu s-a redus doar la transferul de resurse, dar a ajutat Europa să-şi mobilizeze propriile sale resurse;

· O lecţie importantă a planului Marshall este că dezvoltarea economică este un proces organic care necesită deplina participare a naţiunilor din regiunile acoperite de program;

· O experienţă importantă a planului Marshall a fost încurajarea cooperării internaţionale, ca o condiţie specifică pentru asistenţă. În contextul planului Marshall, Europa occidentală a făcut primii paşi de integrare, punând bazele primelor instituţii integratoare precursoare ale Uniunii Europene de astăzi.

Fără a subestima banii investiţi prin planul Marshall în Europa, majoritatea actorilor implicaţi au fost de acord că cererea de cooperare pe care planul o fixa ca o pre-condiţie, flexibilitatea administraţiei sale şi angajamentul liderilor europeni şi americani au fost chiar mai importante decât transferul propriu-zis de resurse. 

